**Pkp. 6**

**Eelnõu nr. 5**

*lihthäälteenamus*

|  |
| --- |
| VIIMSI VALLAVOLIKOGU |
|  |
| OTSUS |
|   |
|  |
| Viimsi | 14. veebruar 2017 nr  |
|  |
|  |
| Viimsi valla eelarvest Viimsi Vallavalitsuseteenistujatele, Viimsi Vallavalitsuse hallatavate asutuste töötajatele ning Viimsi Vallavalitsuse liikmetele haigushüvitise maksmine  |  |

Töötervishoiu ja tööohutuse seaduse (edaspidi TTOS) § 122 lõigete 1 ja 3 kohaselt on tööandjal kohustus maksta töötajale ja ametnikule (edaspidi nimetatud koos töötaja) haigestumise või vigastuse neljanda kuni kaheksanda kalendripäeva eest haigushüvitist 70% töölepingu seaduse (edaspidi TLS) § 29 lõikes 8 sätestatud korras arvutatud töötaja keskmisest töötasust.

Alates 1. jaanuarist 2017 annab Sotsiaalmaksuseaduse (edaspidi SMS) § 3 punkt 3 tööandjatele võimaluse maksta TTOS §-s 122 sätestatud tingimustele vastavat haigushüvitist töötaja haigestumise või vigastuse teise kuni kaheksanda päeva eest juhul, kui see ületa töötaja keskmist töötasu. Antud juhul ei maksustata töötajatele makstud haigushüvitist sotsiaalmaksuga.

TTOS § 121 lõikes 1 sätestatule on tööandja kohustatud kavandama ja rakendama meetmeid terviseriskide vältimiseks või vähendamiseks. Sama seaduse § 121 lõike 2 punkti 5 alusel on tööandja kohustatud terviseriskide vältimiseks ja vähendamiseks kohandada töökorraldus töötajale võimalikult sobivaks.

TTOS sätestatud meetmete rakendamiseks on põhjendatud maksta Viimsi valla teenistujatele, palgalistele vallavalitsuse liikmetele, vallavanemale ja vallavalitsuse hallatavate asutuste töötajatele TTOS § 122 sätestatud haigushüvitist teisest kuni kaheksanda päevani 80% töötaja keskmisest töötasust.

Arvestades toodud selgitustega ning lähtudes töötervishoiu ja tööohutuse seaduse § 122 lõigetest 1 ja 3, sotsiaalmaksuseaduse § 3 punktist 3 ning kohaliku omavalitsuse korralduse seaduse § 6 lõike 3 punktist 2, § 22 lõike 1 punktidest 19 ja 35, § 49 lõikest 42 ja Viimsi Vallavolikogu 27. juuni 2012 määruse nr 17 “Viimsi valla põhimäärus” § 21 lõikest 19, Viimsi Vallavolikogu

o t s u s t a b:

1. Võtta kohustuse maksta Viimsi valla eelarvest Viimsi valla teenistujatele ja Viimsi Vallavalitsuse hallatavate asutuste töötajatele haigestumise või vigastuse korral teise kuni kaheksanda kalendripäeva eest haigushüvitist 80% töölepingu seaduse § 29 lõikes 8 sätestatud korras arvutatud töötaja või ametniku keskmisest töötasust.
2. Maksta Viimsi Vallavalitsuse liikmetele (vallavanem ja abivallavanemad) haigestumise või vigastuse korral teise kuni kaheksanda kalendripäeva eest haigushüvitist 80% töölepingu seaduse § 29 lõikes 8 sätestatud korras arvutatud vallavanema keskmisest töötasust.
3. Otsus jõustub 1. märtsil 2017.

|  |
| --- |
|  |
|  |
|  |
|  |
| Toomas Tõniste |  |
| Vallavolikogu esimees |  |

Eelnõu esitaja: Viimsi Vallavalitsus, kantselei

Eelnõu koostaja: Nele Kilk, personalijuht

Kooskõlastatud:

Rein Loik Kristi Tomingas Randar Lohu

vallavanem vallasekretär rahandusameti juhataja

**Seletuskiri**

Viimsi Vallavolikogu otsuse eelnõu

„*Viimsi valla eelarvest Viimsi vallavalitsuse teenistujatele, Viimsi vallavalitsuse hallatavate asutuste töötajatele ning Viimsi vallavalitsuse liikmetele haigushüvitise maksmine“* juurde

**Käesoleva vallavolikogu otsuse eelnõuga võtab Viimsi vald avalik-õigusliku juriidilise isiku ja tööandajana kohustuse maksta Viimsi valla eelarvest Viimsi valla teenistujatele, Viimsi Vallavalitsuse liikmetele (vallavanem ja abivallavanemad) ja Viimsi Vallavalitsuse hallatavate asutuste töötajatele haigestumise või vigastuse teise kuni kaheksanda kalendripäeva eest haigushüvitist 80% töölepingu seaduse § 29 lõikes 8 sätestatud korras arvutatud töötaja või ametniku keskmisest töötasust.**

Töötervishoiu ja tööohutuse seaduse (edaspidi TTOS) § 122 lõigete 1 ja 3 kohaselt on tööandjal kohustus maksta töötajale ja ametnikule (edaspidi nimetatud koos töötaja) haigestumise või vigastuse neljanda kuni kaheksanda kalendripäeva eest haigushüvitist 70% töölepingu seaduse (edaspidi TLS) § 29 lõikes 8 sätestatud korras arvutatud töötaja keskmisest töötasust.

Sotsiaalmaksuseaduse (edaspidi SMS) § 3 punkti 3 kohaselt ei maksustatud enne 1. jaanuari 2017 haigushüvitist sotsiaalmaksuga, kui haigushüvitis ei ületanud töötaja keskmist töötasu. Sotsiaalmaksuga maksustati hüvitis siis, kui see maksti haigestumise või vigastuse esimese kuni kolmanda kalendripäeva eest või kui haigushüvitis oli kõrgem kui 100% töötaja keskmisest töötasust.

Tulumaksuseaduse (edaspidi TuMS) § 13 lõike 1 alusel on haigushüvitis tulumaksuga maksustatav.

SMS § 3 punkti 3 muudeti ning 1. jaanuarist 2017 ei maksustata sotsiaalmaksuga TTOS §-s 122 sätestatud tingimustele vastavat haigushüvitist, mida makstakse töötaja haigestumise või vigastuse teise kuni kaheksanda päeva eest ja mis ei ületa töötaja keskmist töötasu. Kehtiva SMS § 3 punkti 3 ja TTOS § 122 koosmõjust tulenevalt ei ole tööandjal küll kohustust töötajale vigastuse või haigestumise teise ja kolmanda kalendripäeva eest haigushüvitist maksta, kuid kui tööandja endale sellise kohustuse võtab, annab SMS võimaluse hüvitada vigastuse või haigestumise teine ja kolmas kalendripäev sotsiaalmaksuvabalt. SMS § 3 punkti 3 alusel ei sõltu haigushüvitise sotsiaalmaksuga maksustamine ka TTOS §122 lõikes 1 sätestatud hüvitise kohustuslikust määrast (70% TLS § 29 lõikes 8 sätestatud korras arvutatud töötaja keskmisest töötasust), vaid SMS annab tööandjale võimaluse haigushüvitise määra ise otsustada, st tööandaja võib töötajale hüvitada sotsiaalmaksuvabalt ka 100% töötaja keskmisest töötasust.

TTOS § 121 lõige 1 sätestab tööandjale kohustuse kavandada ja rakendada meetmeid terviseriskide vältimiseks või vähendamiseks töö kõikides etappides ning töötaja kehalise, vaimse ja sotsiaalse heaolu edendamiseks. TTOS § 121 lõike 2 punkti 5 alusel on tööandajal kohustus terviseriskide vältimiseks ja vähendamiseks kohandada töökorraldus töötajale võimalikult sobivaks.

1. jaanuarini 2017 kehtinud õigusnorm tekitas praktika, kus töötajad sissetuleku vähenemise tõttu käisid haigena jätkuvalt tööl. Selline praktika ohustas nii haigestunud töötaja tervist ja seadis töökohal ohtu ka kaastöötajate tervise. Samuti kehtis ka praktika, kus töötajad vormistasid haiguspäevi haigena koju jäädes viimasel hetkel puhkusepäevadena, mis tekitas olukorra, kus puhkuse avaldusi ei esitatud õigeaegselt ja nende menetlemiseks jäi ebamõistlikult vähe aega.

Viimsi Vallavalitsus peab põhjendatuks TTOS sätestatud meetmete rakendamiseks maksta Viimsi valla teenistujatele, palgalistele vallavalitsuse liikmetele, vallavanemale ja vallavalitsuse hallatavate asutuste töötajatele TTOS § 122 sätestatud haigushüvitist **teisest kuni kaheksanda päevani 80% töötaja keskmisest töötasust.**

Antud otsusega taastab Viimsi vald enne 2009 aasta 1. juulit kehtinud haigushüvitise riikliku regulatsiooni, kus Haigekassa hüvitas haigestumisel alates teisest kalendripäevast 80% ühe kalendripäeva keskmisest tulust.

Praegu kehtiva regulatsiooni kohaselt maksab Haigekassa kindlustatud isikule ajutise töövõimetuse hüvitist ühe kalendripäeva eest ühe kalendripäeva keskmisest tulust 80 protsenti alla 3-aastase lapse või alla 16-aastase puudega lapse hooldamise korral, kui hooldav isik ise on haige või hooldavale isikule osutatakse sünnitusabi, haige perekonnaliikme kodus põetamise ning alla 12-aastase lapse haiglas või kodus põetamise korral. Hüvitist makstakse esimesest päevast.

Otsuse rakendamine ei too kaasa kulude suurenemist, kuna vallavalitsuse ja hallatavate asutuste eelarved on koostatud arvestusega, et keskmist töötasu makstakse 100%. Samuti väheneb sotsiaalmaksu kulu, sest haigushüvitisi ei maksustata sotsiaalmaksuga.

Eelnõu esitaja teeb ettepaneku otsuse jõustumise kuupäevaks määrata 1. märts 2017.

Eelnõu on kooskõlastatud rahandusametiga ning esitatud vallavolikogule vallavalitsuse 31. jaanuari istungi protokollilise otsusega. Täiendavalt on eelnõu kooskõlastatud vallavolikogu eelarve- ja arengukomisjoni 06.02.2017.a koosolekul.

Rein Loik

vallavanem

Koostas:

personalijuht Nele Kilk

Nele@viimsivv.ee